Pressemeddelelse 26. marts 2025

**Nyt 54 megawatt elektrolyseanlæg skriver verdenshistorie**

**BASF har taget et nyt skridt mod at reducere CO₂-aftrykket fra sin produktion med opstarten af det, der bliver Tysklands største elektrolyseanlæg. Integrationen af ​​teknologien i et kemisk produktionsmiljø er den første i verden.**

Efter en byggeperiode på omkring to år blev anlægget officielt indviet den 17. marts med besøg af Rheinland-Pfalz statsminister for klimabeskyttelse, miljø, energi og mobilitet Katrin Eder og Udo Philipp, statssekretær i det tyske forbundsministerium for økonomiske anliggender og klimaindsats.

Anlægget, der er udviklet i samarbejde med Siemens Energy, har en kapacitet til at producere op til 8.000 ton grøn brint årligt. Brinten genereres ved elektrolyse, der spalter vand i oxygen og brint ved hjælp af elektricitet fra vedvarende energikilder og kan dermed erstatte fossilt baseret brint.

Brinten skal primært anvendes som råmateriale i produktionen af kemikalier som ammoniak, methanol og vitaminer. Produktionen kan levere op til ét ton brint i timen til fabrikken og forventes at reducere den årlige udledning af CO₂ med op til 72.000 ton CO₂. Systemet består af 72 PEM-stakke, den såkaldte protonbyttermembran-teknologi (PEM), hvor stakkene er de moduler, hvori selve elektrolyseprocessen foregår.

Integrationen af teknologien i det eksisterende kemiske anlæg er ifølge BASF en verdensnyhed, idet brintproduktionen her er direkte koblet op på fabrikkens procesinfrastruktur.

– Med dette projekt får vi både praktisk erfaring med drift og integration af elektrolyse i stor skala og mulighed for at tilbyde vores kunder produkter med lavere CO₂-aftryk. Det er et vigtigt skridt i transformationen af vores hovedfabrik i Ludwigshafen, udtaler Katja Scharpwinkel, medlem af BASF’s direktion og ansvarlig for sitet i Ludwigshafen.

Projektet har modtaget betydelig støtte fra både den føderale tyske regering og delstatsmyndighederne i Rheinland-Pfalz, som hermed bakker op om elektrolyse som en vigtig teknologi i industriens omstilling mod klimaneutralitet.

Anlægget har en effekt på 54 megawatt og er integreret direkte i det kemiske produktionsmiljø på virksomhedens hovedsæde i Ludwigshafen.

**Om BASF**

Hos BASF skaber vi kemi for en bæredygtig fremtid. Vi ønsker at være den foretrukne kemivirksomhed, der muliggør vores kunders grønne omstilling. Vi kombinerer økonomisk succes med miljøbeskyttelse og socialt ansvar. Omkring 112.000 medarbejdere i BASF-gruppen bidrager til vores kunders succes i næsten alle sektorer og næsten alle lande i verden. Vores portefølje omfatter segmenterne Chemicals, Materials, Industrial Solutions og Nutrition & Care; vores selvstændige forretninger er samlet i segmenterne Surface Technologies og Agricultural Solutions. BASF genererede et salg på 65,3 milliarder euro i 2024. Læs mere på [www.basf.com](http://www.basf.com).

*Billedtekst*

Manuel Mundt, Vice President Finance Sustainable Energy Systems, Siemens Energy, Katja Scharpwinkel, BASF SE’s Board of Executive Directors, Site Director Ludwigshafen, Katrin Eder, Rhineland-Palatinate’s State Minister for Climate Protection, Environment, Energy, and Mobility, Udo Philipp, State Secretary at the Federal Ministry for Economic Affairs and Climate Action, Stephan Kothrade, member of BASF SE’s Board of Executive Directors and Chief Technology Officer and Christoph Schuette, Managing Director at Siemens Energy Germany.

Foto: BASF